Diari Oficial de la Generalitat Valenciana


Sumari del DOGV 9350, del 30-05-2022 (2022/4587)

RESOLUCIÓ de 20 de maig de 2022, de la rectora de la Universitat de València, per la qual es deleguen determinades competències en els vicerectorats, la Secretaria General, la Gerència i altres òrgans d'aquesta universitat.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9350

Data del DOGV
:   30-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4587


Data del document
:   20-05-2022

Organisme emissor
:   Universitat de València

Tipus de document
:   Resolució

RESOLUCIÓ de 20 de maig de 2022, de la rectora de la Universitat de València, per la qual es deleguen determinades competències en els vicerectorats, la Secretaria General, la Gerència i altres òrgans d'aquesta universitat. [2022/4587]  
L'article 94 dels Estatuts de la Universitat de València estableix les competències del rector o la rectora. Amb l'objectiu de garantir l'eficàcia, la descentralització funcional i la coordinació administrativa en la gestió dels òrgans universitaris, sense menyscapte de les garanties jurídiques, de conformitat amb l'article 9 de la Llei 40/2015, d'1 d'octubre, de règim jurídic del sector públic, i l'article 95 dels Estatuts, resolc delegar competències als següents òrgans i matèries.  
  
  
Primer. Delegació de competències al Vicerectorat d'Estudis  
  
Es deleguen a la persona titular del Vicerectorat d'Estudis:  
1. La proposta i execució de les polítiques de la Universitat de València en matèria d'ensenyaments universitaris oficials de grau, màster i doctorat, en particular:  
- L'impuls per a l'elaboració, la implantació, la modificació, el seguiment i l'acreditació dels plans d'estudis d'ensenyaments conduents a l'obtenció de títols universitaris de caràcter oficial.  
- L'accés, l'admissió, la matrícula i la permanència de l'estudiantat en els ensenyaments universitaris oficials.  
- L'orientació sobre l'oferta formativa oficial de la Universitat de València als centres d'ensenyament secundari i al futur estudiantat. La coordinació institucional del programa Conèixer i de mentoria d'estudiants, així com d'altres programes d'atracció d'estudiantat.  
- El nomenament de membres de tribunals i especialistes de matèria per a les proves d'accés a la universitat.  
- La presidència de la Comissió d'Estudis de Postgrau.  
2. La representació de la Universitat de València en la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
3. La presidència de la Comissió de Selecció de Persones Beneficiàries de Beques.  
4. La facultat de convocar beques, premis i altres ajudes en el seu àmbit de competències, incloses les d'iniciació a la investigació, i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
5. La resolució dels recursos administratius en matèria d'estudiantat i estudis, així com de premis, beques i ajudes dels ensenyaments universitaris oficials.  
6. Les competències de convocatòria i resolució d'ajudes, beques i premis dirigits a estudiants i a associacions, projectes de cooperació, projectes socioculturals i bosses de viatge del Servei d'Informació i Dinamització (Sedi).  
7. La proposta i el seguiment de convenis en el seu àmbit de competències.  
  
Segon. Delegació de competències al Vicerectorat d'Ordenació Acadèmica i Professorat  
Es deleguen a la persona titular del Vicerectorat d'Ordenació Acadèmica i Professorat:  
1. La proposta i l'execució de les polítiques de la Universitat de València en matèria d'ordenació acadèmica i professorat, en particular:  
  
- La coordinació institucional de l'elaboració, el seguiment i la modificació de l'oferta anual de curs acadèmic i plans d'ordenació docent dels departaments universitaris.  
- L'impuls de mesures conduents a la dotació de noves places i de promoció i a l'estabilització del personal docent i investigador.  
- La convocatòria de concursos per a la provisió de places de professorat contractat.  
- La formalització de contractes laborals del professorat i les seues pròrrogues.  
- La resolució sobre situacions administratives del professorat.  
- La resolució de concessió de permisos, de llicències de durada superior a un mes i d'altres que establisca la normativa interna.  
- El reconeixement de triennis, complements i components de les retribucions del professorat.  
2. La presidència de la Mesa Negociadora.  
3. La representació de la Universitat de València en la comissió mixta en matèria de concerts entre les universitats i les institucions sanitàries.  
4. La facultat de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
5. La proposta i el seguiment de convenis en el seu àmbit de competències.  
  
Tercer. Delegació de competències al Vicerectorat de Transformació Docent i Formació Permanent  
Es deleguen a la persona titular del Vicerectorat de Transformació Docent i Formació Permanent:  
1. La proposta i l'execució de les polítiques de la Universitat de València en matèria de transformació docent, en particular:  
- L'impuls per a l'elaboració i la implantació d'estratègies metodològiques actives d'innovació educativa.  
- La coordinació institucional de la formació permanent del personal de la Universitat de València.  
2. L'impuls i l'execució de les polítiques de la Universitat de València en matèria d'ensenyaments propis universitaris i de formació contínua, en particular:  
- La diversificació i l'actualització de l'oferta de formació no oficial dirigida a persones tant titulades com no titulades.  
- L'impuls de les relacions de la Universitat de València amb altres institucions públiques o privades per a detectar les necessitats de formació permanent de l'entorn professional i establir programes de col·laboració que conduïsquen a aquesta finalitat.  
3. La proposta i execució de les polítiques de la Universitat de València en les matèries següents:  
- La coordinació de les pràctiques formatives externes de grau i postgrau i d'ensenyaments no oficials de la Universitat de València.  
- L'impuls per a l'elaboració, la coordinació i el seguiment de programes d'orientació sociolaboral i ocupabilitat de l'estudiantat.  
- La coordinació institucional dels fòrums d'ocupació dels diferents centres de la Universitat de València.  
4. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
5. La proposta i el seguiment de convenis en el seu àmbit de competències.  
  
Quart. Delegació de competències al Vicerectorat d'Investigació  
  
Es deleguen a la persona titular del Vicerectorat d'Investigació:  
1. El disseny, la planificació i el desenvolupament de les polítiques de la Universitat de València en matèria d'investigació, en particular:  
- L'impuls per al desenvolupament de la investigació en les estructures organitzatives de la Universitat de València, a través del programa propi d'ajudes i de l'estímul per a la participació en projectes i xarxes de cooperació internacional i en convocatòries de subvencions, ajudes i altres instruments de finançament dels programes autonòmics, estatals, europeus i internacionals.  
- Les relacions en matèria d'investigació amb departaments, instituts universitaris d'investigació, altres estructures específiques d'investigació i grups d'investigació.  
- Les relacions de la Universitat de València amb agents del Sistema Espanyol de Ciència, Tecnologia i Innovació i organismes i centres d'investigació europeus i internacionals, en coordinació amb el Vicerectorat d'Innovació i Transferència.  
- La coordinació institucional del Jardí Botànic.  
- La coordinació institucional de l'Observatori Astronòmic.  
2. El disseny, la planificació i el desenvolupament de les polítiques de la Universitat de València en matèria de biblioteques, serveis bibliogràfics i arxius, en particular:  
- La coordinació i l'impuls institucional del Servei de Biblioteques i Documentació.  
- La consolidació del model de biblioteca universitària com a centre de recursos d'aprenentatge i investigació (CRAI).  
- L'impuls per a l'establiment d'una estratègia de ciència oberta.  
  
3. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
4. La proposta i el seguiment de convenis en el seu àmbit de competències.  
  
Cinqué. Delegació de competències al Vicerectorat d'Innovació i Transferència  
Es deleguen a la persona titular del Vicerectorat d'Innovació i Transferència:  
1. La proposta i l'execució de les polítiques de la Universitat de València en matèria d'innovació i transferència, en particular:  
- L'impuls per al desenvolupament de la innovació i la transferència en les estructures organitzatives de la Universitat de València, a través del programa propi d'ajudes i d'estímul per a la participació en projectes i xarxes de cooperació internacional i en convocatòries de subvencions, ajudes i altres instruments de finançament dels programes autonòmics, estatals, europeus i internacionals.  
- Les relacions en matèria d'innovació i transferència amb departaments, instituts universitaris d'investigació, altres estructures específiques d'investigació i grups d'investigació.  
- La signatura dels contractes i convenis d'R+D+I.  
- Les relacions de la Universitat de València amb agents del Sistema Espanyol de Ciència, Tecnologia i Innovació i organismes i centres d'investigació europeus i internacionals, en coordinació amb el Vicerectorat d'Investigació.  
- La defensa i la sol·licitud de protecció de resultats d'R+D+I.  
- La potenciació del Parc Científic.  
2. La proposta i l'execució de les polítiques de la Universitat de València en matèria de càtedres universitàries, en particular el foment i la coordinació institucional de les càtedres institucionals i d'empresa.  
3. La proposta i execució de les polítiques d'emprenedoria de la Universitat de València.  
4. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
5. La proposta i el seguiment de convenis en el seu àmbit de competències.  
  
Sisé. Delegació de competències al Vicerectorat d'Internacionalització i Multilingüisme  
Es deleguen a la persona titular del Vicerectorat d'Internacionalització i Multilingüisme:  
1. La proposta i l'execució de les polítiques de la Universitat de València en matèria de relacions internacionals, en particular:  
- La participació en xarxes i programes europeus i internacionals, en particular en l'Aliança FORTHEM.  
- La potenciació i la coordinació institucional de la mobilitat de l'estudiantat, del personal d'administració i serveis, del personal investigador i del personal docent i investigador.  
- La supervisió general de les relacions de les diferents estructures de la Universitat de València amb universitats i institucions nacionals i internacionals.  
2. La proposta i l'execució de les polítiques de la Universitat de València en matèria de multilingüisme, en particular l'impuls de programes que potencien les competències lingüístiques i interculturals de la comunitat universitària en el context d'una capacitació multilingüe del personal.  
3. La representació de la Universitat de València en la Comissió Permanent de la Xarxa Vives d'Universitats.  
4. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
5. La proposta i el seguiment de convenis en el seu àmbit de competències.  
  
Seté. Delegació de competències al Vicerectorat de Planificació, Qualitat i Tecnologies de la Informació  
Es deleguen a la persona titular del Vicerectorat de Planificació, Qualitat i Tecnologies de la Informació:  
1. La proposta i l'execució de les polítiques de la Universitat de València en matèria de planificació, prospectiva i qualitat, en particular:  
  
- La realització d'estudis i anàlisis de prospectiva.  
- Les actuacions conduents a la posada en valor i millora de la qualitat de les titulacions oficials.  
- L'impuls de la implementació de l'acreditació institucional dels centres.  
2. La proposta i l'execució de les polítiques de la Universitat de València en matèria de tecnologies de la informació, en particular:  
- La transformació digital per a l'optimització i la virtualització de l'entorn docent, investigador i de gestió, la millora de la ciberseguretat i la detecció de necessitats TIC.  
- La presidència de la Comissió d'Informàtica.  
3. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
4. La proposta i el seguiment de convenis en el seu àmbit de competències.  
  
Vuité. Delegació de competències al Vicerectorat d'Economia i Infraestructures  
Es deleguen a la persona titular del Vicerectorat d'Economia i Infraestructures:  
1. La proposta i l'execució de les polítiques de la Universitat de València en matèria d'economia, en particular:  
- La planificació financera i econòmica pluriennal pròpia i el seguiment del pla de finançament pluriennal de la Generalitat Valenciana per a les universitats públiques valencianes.  
- La coordinació del projecte de pressupost anual, amb subjecció a les línies pressupostàries generals aprovades pel Claustre de la Universitat de València.  
- La coordinació, el seguiment i l'actualització dels models de finançament ordinari dels centres, departaments i instituts universitaris d'investigació.  
- El seguiment i la coordinació del model de comptabilitat analítica.  
  
- L'impuls i el seguiment de polítiques estratègiques i operatives de la Universitat de València.  
- La presidència de la Comissió Econòmica.  
2. La proposta i l'execució de les polítiques de la Universitat de València en matèria d'infraestructures, en particular:  
- El foment i la coordinació de les inversions en obra nova.  
- La coordinació de les inversions en manteniment i adequació d'edificis i instal·lacions amb la finalitat d'incrementar progressivament el confort i l'eficiència energètica de les nostres instal·lacions.  
- El disseny i el seguiment de recursos obtinguts dels fons Next Generation i altres programes finançats per la Unió Europea.  
3. Les competències atribuïdes per la legislació vigent a l'òrgan de contractació en relació amb la contractació administrativa, sense perjudici de les competències delegades a la Gerència i a altres òrgans.  
4. Les competències per a la instrumentació dels encàrrecs a mitjans propis de la Universitat de València.  
5. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
6. La proposta i el seguiment de convenis en el seu àmbit de competències.  
  
Nové. Delegació de competències al Vicerectorat de Sostenibilitat, Cooperació i Vida Saludable  
Es deleguen a la persona titular del Vicerectorat de Sostenibilitat, Cooperació i Vida Saludable:  
1. La proposta i l'execució de les polítiques de la Universitat de València en matèria de sostenibilitat, cooperació, vida saludable i prevenció de riscos laborals, en particular:  
- La proposta i seguiment d'iniciatives en l'àmbit dels objectius de desenvolupament sostenible.  
- L'impuls i el seguiment de programes de cooperació al desenvolupament.  
- El desenvolupament d'un programa propi de voluntariat en cooperació.  
- L'elaboració i el seguiment d'accions de promoció de la vida saludable.  
- El desenvolupament i el seguiment de plans de prevenció de riscos laborals a través d'iniciatives de salut pública i salut en el treball.  
2. La presidència del Comitè de Seguretat i Salut.  
3. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
4. La proposta i el seguiment de convenis en el seu àmbit de competències.  
  
Desé. Delegació de competències al Vicerectorat d'Igualtat, Diversitat i Polítiques Inclusives  
Es deleguen a la persona titular del Vicerectorat d'Igualtat, Diversitat i Polítiques Inclusives:  
1. La proposta i l'execució de les polítiques de la Universitat de València en matèria d'igualtat, diversitat i polítiques inclusives, en particular:  
- Les iniciatives, els diagnòstics i les polítiques institucionals en matèria d'igualtat de gènere.  
- Les iniciatives, els diagnòstics i les polítiques institucionals en matèria de diversitat.  
- L'impuls, l'elaboració i el desenvolupament de polítiques inclusives d'accés i permanència de les persones amb discapacitat.  
2. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
3. La proposta i el seguiment de convenis en el seu àmbit de competències.  
  
Onzé. Delegació de competències al Vicerectorat de Cultura i Societat  
Es deleguen a la persona titular del Vicerectorat de Cultura i Societat:  
1. La proposta i l'execució de les polítiques de la Universitat de València en matèria de cultura, protecció del patrimoni i publicacions, en particular:  
- El foment de la Universitat de València com a referent cultural, mitjançant la gestió del seu patrimoni històric, artístic, cultural, natural i científic, la coordinació de les activitats culturals de la Universitat de València i la seua potenciació als campus.  
- La coordinació institucional del Servei de Publicacions de la Universitat de València.  
- L'autorització i la formalització de contractes editorials.  
- La presidència del Consell Editorial de Publicacions de la Universitat de València.  
2. La proposta i l'execució de les polítiques de la Universitat de València en matèria de relacions amb la societat, en particular:  
- L'enfortiment de les relacions amb la societat mitjançant l'impuls i el desenvolupament de programes formatius com Nau Gran i Unisocietat.  
- La coordinació institucional del Centre Internacional de Gandia i de les activitats culturals al Campus d'Ontinyent.  
- La coordinació institucional del Col·legi Major Rector Peset i de les activitats culturals als col·legis majors adscrits a la Universitat de València.  
3. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
4. La proposta i el seguiment de convenis en el seu àmbit de competències.  
Dotzé. Delegació de competències a la Secretaria General  
Es deleguen a la persona titular de la Secretaria General:  
1. La coordinació dels Serveis Jurídics de la Universitat de València.  
  
2. Les competències en matèria de desenvolupament normatiu i de relacions amb la Comissió d'Estatuts.  
3. La resolució de sol·licituds d'accés a la informació exercides d'acord amb la legislació de transparència, així com la coordinació en la matèria.  
4. Les competències sobre la iniciació i la instrucció d'expedients disciplinaris, de responsabilitat patrimonial i de revisió d'ofici.  
5. La instrucció d'investigacions sobre denúncies d'irregularitats a persones integrants de la comunitat universitària i l'elevació de la proposta de resolució a la Comissió d'Integritat Pública de la Universitat de València.  
6. La facultat de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
7. La proposta i el seguiment de convenis de caràcter marc amb institucions públiques i privades no universitàries i amb agents socials, polítics i econòmics.  
  
Tretzé. Delegació de competències a la Gerència  
Es deleguen a la persona titular de la Gerència:  
1. Les competències de dictar resolucions i altres actes administratius en matèria de gestió pressupostària, econòmica i financera, en particular:  
- L'autorització i la disposició de despeses.  
- El reconeixement de les obligacions i l'ordenació de pagaments de qualsevol tipus.  
- L'ordenació i l'execució de pagaments mitjançant els fons de maniobra de les unitats de despesa.  
- L'execució de despeses menors realitzades en la caixa fixa.  
- La gestió de comptes bancaris.  
2. Les competències de dictar resolucions i altres actes administratius en matèria de personal d'administració i serveis, personal investigador i personal de suport a la investigació, en particular:  
- La resolució sobre situacions administratives del personal.  
- El règim de provisió de llocs de treball i trasllats.  
- Les convocatòries de proves selectives d'accés i concursos de provisió de llocs de treball.  
- Les convocatòries d'ofertes públiques de contractació laboral.  
- El nomenament de les persones membres de tribunals de les proves selectives i comissions avaluadores i de selecció.  
- La formalització de contractes laborals i les seues pròrrogues.  
- La proposta anual de plantilla del personal d'administració i serveis.  
3. La competència de dictar resolucions i altres actes administratius en matèria d'organització administrativa i coordinació de serveis de la Universitat de València.  
4. La coordinació institucional del Servei d'Esports de la Universitat de València.  
5. La facultat de convocar beques, premis i altres ajudes i de dictar resolucions i altres actes administratius en el seu àmbit de competències, a excepció de les que són expressament atribuïdes a uns altres òrgans de la Universitat de València.  
6. La proposta i el seguiment de convenis en el seu àmbit de competències.  
En el cas de vacant, absència o malaltia de la Gerència, la persona que ocupe la Vicegerència de Coordinació Econòmica i de Serveis es farà càrrec dels assumptes relatius a la gestió pressupostària, econòmica i financera. De la mateixa manera, la persona que ocupe la Vicegerència de Recursos Humans i Organització Administrativa s'encarregarà dels assumptes relatius al personal d'administració i serveis, personal investigador i personal de suport a la investigació.  
  
Catorzé. Delegació de competències a la Delegació de la Rectora per a l'Estudiantat  
Es deleguen a la persona titular de la Delegació de la Rectora per a l'Estudiantat:  
1. La proposta i l'execució de les polítiques de la Universitat de València en les matèries següents:  
- La participació, la dinamització sociocultural, l'associacionisme i la representació de l'estudiantat.  
- L'assignació d'espais a les associacions i col·lectius de l'estudiantat de la Universitat de València.  
- El voluntariat entre l'estudiantat, en coordinació amb el vicerectorat amb competències en cada matèria.  
- La informació i l'assessorament de l'estudiantat, en coordinació amb el vicerectorat amb competències en la matèria.  
2. La presidència de les comissions d'avaluació i concessió d'ajudes, beques, premis, bosses de viatge, projectes de cooperació i projectes socioculturals dirigits a l'estudiantat i associacions estudiantils, a excepció d'aquelles que presidisquen les persones titulars dels vicerectorats o dels deganats i direccions dels centres de la Universitat de València.  
3. La presidència de les comissions d'avaluació i concessió d'ajudes d'iniciació a la investigació i de les beques de residència.  
4. La presidència de la Comissió Assessora Estudiantil.  
  
Quinzé. Delegació de competències en matèria de sol·licitud de subvencions  
En els seus respectius àmbits d'actuació, es deleguen les competències relatives a la sol·licitud, acceptació, seguiment i justificació de les subvencions, ajudes i altres instruments de finançament:  
1. Sense límit d'import, als vicerectorats d'Investigació, d'Innovació i Transferència i d'Internacionalització i Multilingüisme.  
2. En una quantia que no excedisca els 100.000 euros per sol·licitud, a altres vicerectorats i la Gerència.  
  
Setzé. Delegació de competències en matèria de concessió de subvencions  
En els seus respectius àmbits d'actuació, es deleguen les competències relatives a la convocatòria, el seguiment i la resolució de concessió i denegació d'ajudes, beques i premis:  
1. Sense límit d'import, a les persones titulars dels vicerectorats i la Gerència.  
2. En una quantia que no excedisca els 1.500 euros per convocatòria, a les persones titulars dels deganats i direccions dels centres de la Universitat de València.  
Així mateix, se'ls delega la presidència de les corresponents comissions, quan no corresponga a uns altres òrgans, i la facultat d'autoritzar i disposar de les despeses i exigir-ne els reintegraments, quan escaiga.  
  
Disseté. Delegació de competències en matèria de gestió de personal descentralitzada  
1. En els seus respectius àmbits d'actuació, es delega la facultat d'autoritzar les comissions de serveis del personal amb dret a indemnització adscrit a les respectives estructures de la Universitat de València, així com la verificació de la seua realització, als òrgans següents:  
- Les persones titulars dels vicerectorats, la Secretaria General i la Gerència.  
- Les persones coordinadores de campus.  
- Les persones titulars dels deganats i direccions dels centres, que també exerciran aquestes facultats en relació amb les comissions de serveis que, amb motiu de viatges que no es facen per raó del seu càrrec, realitzen les persones titulars de les direccions dels instituts universitaris d'investigació i les persones responsables de les estructures d'investigació interdisciplinària que tinguen la docència adscrita als seus centres.  
  
- La persona titular de la direcció de l'Escola de Doctorat.  
- Les persones titulars de les direccions dels departaments.  
- Les persones titulars de les direccions dels instituts universitaris d'investigació.  
- Les persones responsables de les estructures d'investigació interdisciplinària.  
- La persona titular de la direcció del Col·legi Major Rector Peset.  
  
- Les persones titulars de les direccions dels centres singulars.  
2. En els seus respectius àmbits d'actuació, es delega la facultat d'autoritzar al professorat els permisos i les llicències d'estudis, de duració inferior o igual a un mes, a excepció del que preveu l'article 2.3 del Reglament de permisos, llicències, vacances i situacions administratives del professorat, als òrgans següents:  
- Les persones titulars de les direccions dels departaments.  
- Les persones titulars de les direccions dels instituts universitaris d'investigació.  
  
Divuité. Delegació de competències en matèria de gestió econòmica descentralitzada  
1. Les competències que la legislació en matèria de contractes del sector públic atribueix a l'òrgan de contractació per a aquells contractes que tinguen la consideració de menors, es deleguen, en el corresponent àmbit competencial, als òrgans següents:  
- Les persones titulars dels vicerectorats i la Gerència.  
- Les persones coordinadores de campus.  
- Les persones titulars dels deganats i direccions dels centres.  
  
- La persona titular de la direcció de l'Escola de Doctorat.  
- Les persones titulars de les direccions dels departaments.  
- Les persones titulars de les direccions dels instituts universitaris d'investigació.  
- Les persones responsables de les estructures d'investigació interdisciplinària.  
- La persona titular de la direcció del Col·legi Major Rector Peset.  
  
- Les persones titulars de les direccions dels centres singulars.  
2. Així mateix, es deleguen als òrgans citats en l'incís anterior les facultats següents:  
- L'autorització i disposició de les despeses dels contractes menors.  
  
- L'autorització i disposició d'altres despeses, a excepció de les despeses de contractació de personal i d'assignació de complements retributius o gratificacions extraordinàries, per un import inferior als 15.000 euros (IVA exclòs).  
- El reconeixement de les obligacions per qualsevol quantia.  
3. Es deleguen als òrgans citats en l'incís 1 d'aquest apartat, a excepció de les persones titulars de les direccions de departaments, la facultat en l'àmbit competencial corresponent per a:  
- La proposta de pagaments de qualsevol tipus.  
- L'ordenació i l'execució del pagament mitjançant els fons de maniobra de les unitats de despesa.  
- L'ordenació i l'execució de despeses menors realitzades en la caixa fixa.  
4. En l'àmbit competencial de les direccions dels departaments, es delega la facultat de proposar els pagaments de qualsevol tipus a les persones responsables de l'administració del centre d'adscripció dels departaments.  
  
Dinové. Delegació de competències en matèria de gestió acadèmica descentralitzada  
Es delega a les persones titulars dels deganats i direccions dels centres la resolució de les sol·licituds de l'estudiantat per a trasllats d'expedients i per a admissions per convalidacions parcials d'estudis.  
  
De conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, les corresponents resolucions administratives han d'indicar expressament la circumstància que s'adopten per la delegació conferida.  
Les competències que s'exercisquen per aquesta delegació no es poden delegar.  
Aquestes resolucions exhaureixen la via administrativa. S'hi poden interposar, contra aquestes resolucions, els recursos que preveu l'article 123 de la Llei 39/2015, d'1 d'octubre, del procediment administratiu comú de les administracions públiques.  
D'acord amb l'article 9 de la Llei 40/2015, aquesta resolució es publicarà en el Diari Oficial de la Generalitat Valenciana i tindrà efectes a partir de l'endemà de la seua publicació.  
Aquesta delegació de competències deroga qualsevol altra efectuada amb anterioritat en els mateixos o diferents òrgans.  
  
València, 20 de maig de 2022.- La rectora: Maria Vicenta Mestre Escrivà.